b'\n_START_ARTICLE_\nAmsterdamas\n_START_SECTION_\nIstorija\n_START_PARAGRAPH_\nPirmuosiuose \xc5\xa1altiniuose min\xc4\x97tas kaip kaimas prie Amstelio u\xc5\xbetvankos XV a. Amsterdamas tapo did\xc5\xbeiausiu ir \xc4\xaftakingiausiu Nyderland\xc5\xb3 miestu. Per A\xc5\xa1tuoniasde\xc5\xa1imtmet\xc4\xaf kar\xc4\x85, kai 1585\xc2\xa0m. Belgijos uost\xc4\x85 Antverpen\xc4\x85 u\xc5\xbe\xc4\x97m\xc4\x97 ispanai, \xc4\xaf Amsterdam\xc4\x85 persik\xc4\x97l\xc4\x97 daug pirkli\xc5\xb3, amatinink\xc5\xb3, taip pat daugyb\xc4\x97 nuo Ispanijos inkvizicijos b\xc4\x97gusi\xc5\xb3 \xc5\xbeyd\xc5\xb3. Tai l\xc4\x97m\xc4\x97 miesto ekonomin\xc4\xaf vystym\xc4\x85. \xc5\xbdydai i\xc5\xa1 Antverpeno \xc4\xaf miest\xc4\x85 atsine\xc5\xa1\xc4\x97briliant\xc5\xb3 apdirbimo technologijas._NEWLINE_XX a. septintajame de\xc5\xa1imtmetyje Amsterdamas laikytas Europos hipi\xc5\xb3 jud\xc4\x97jimo centru.\n_START_SECTION_\nPavadinimo kilm\xc4\x97\n_START_PARAGRAPH_\nPo 1170 m. ir 1173 m. potvyni\xc5\xb3 prie Amstelio up\xc4\x97s gyven\xc4\x99 gyventojai pastat\xc4\x97 per up\xc4\x99 tilt\xc4\x85 ir u\xc5\xbetvank\xc4\x85, o gyvenviet\xc4\x99 pavadino "Aemstelredamme" ("Amstelio u\xc5\xbetvanka"). Seniausias \xc5\xbeinomas \xc5\xa1io pavadinimo pamin\xc4\x97jimas yra 1275 m. spalio 27 d. dokumente, kuriuo kaimo gyventojai atleid\xc5\xbeiami nuo tilto rinkliavos mok\xc4\x97jimo grafui Florisui. Dokumente minimi "Amestellamme" (t. y. prie Amestellamme gyvenantys \xc5\xbemon\xc4\x97s). 1327 m. kaimo pavadinimas jau minimas kaip "Aemsterdam".\n_START_SECTION_\nEkonomika\n_START_PARAGRAPH_\nYra j\xc5\xabr\xc5\xb3 uostas (krovini\xc5\xb3 apyvarta vir\xc5\xa1 20 mln. ton\xc5\xb3 per metus), tarptautinis oro uostas. Mieste i\xc5\xa1vystyta ma\xc5\xa1in\xc5\xb3 pramon\xc4\x97 (aviacijos, laiv\xc5\xb3, elektronikos), chemijos, naftos apdirbimo, poligrafijos, vaist\xc5\xb3 pramon\xc4\x97. Nuo seno Amsterdamas gars\xc4\x97ja juvelyrikos ir deimant\xc5\xb3 apdirbimo pramone. Mieste yra metropolitenas.\n_START_SECTION_\nFinansai\n_START_PARAGRAPH_\nAmsterdamas yra vienas did\xc5\xbeiausi\xc5\xb3 Europos finansini\xc5\xb3 centr\xc5\xb3, po Londono, Pary\xc5\xbeiaus, Frankfurto ir Barselonos. \xc4\x8cia \xc4\xafsik\xc5\xabrusios daugyb\xc4\x97s bank\xc5\xb3 bei tarptautini\xc5\xb3 korporacij\xc5\xb3, toki\xc5\xb3 kaip ABN AMRO, Akzo Nobel, Heineken, ING Groep, Ahold, TNT Express, TomTom, Delta Lloyd Group, VimpelCom Ltd ir Philips, b\xc5\xabstin\xc4\x97s. Kai kuri\xc5\xb3 kompanij\xc5\xb3 ofisai yra lik\xc4\x99 miesto centre, ta\xc4\x8diau dauguma yra persik\xc4\x97l\xc4\x99 \xc4\xaf pietin\xc4\xaf miesto pakra\xc5\xa1t\xc4\xaf.\n_START_SECTION_\nAuk\xc5\xa1tosios mokyklos\n_START_PARAGRAPH_\nAmsterdame veikia du universitetai ir keletas auk\xc5\xa1t\xc5\xb3j\xc5\xb3 mokykl\xc5\xb3. 1880 m. \xc4\xafkurtas protestanti\xc5\xa1kasis Vrije Universiteit Amsterdam (VU) ir nekonfesinis Universiteit van Amsterdam (UvA) savo sud\xc4\x97tyje be fakultet\xc5\xb3 turi ir universitetines klinikas. Taip pat veikia Protestantse Theologische Universiteit. Kitos auk\xc5\xa1tosios mokyklos yra \xc5\xbeinomos meno srityje. Nederlandse Filmacademie (NFA), Nyderland\xc5\xb3 kino ir televizijos akademija ir Amsterdamo konservatorija veikia Amsterdamo men\xc5\xb3 akademijos (Amsterdamse Hogeschool voor de Kunsten, AHK), sud\xc4\x97tyje. Taip pat \xc5\xbeinoma Teatro ir \xc5\xa1okio akademija (\'Academie voor Theater en Dans), men\xc5\xb3 akademija Gerrit Rietveld Academie, Academie van Bouwkunst, Fotoacademie ir Amsterdamo auk\xc5\xa1toji mokykla (Hogeschool van Amsterdam, HvA).\n_START_SECTION_\nKult\xc5\xabra\n_START_PARAGRAPH_\nAmsterdame veikia nacionaliniai ir miesto muziejai, yra Rembranto namas. Mieste yra daugiau nei 50 kanal\xc5\xb3, vir\xc5\xa1 500 tilt\xc5\xb3 ir tiltuk\xc5\xb3. 1928\xc2\xa0m. \xc4\x8dia vyko vasaros olimpin\xc4\x97s \xc5\xbeaidyn\xc4\x97s._NEWLINE_Amsterdam\xc4\x85 puo\xc5\xa1ia \xc5\xa0v. Antano vartai (XV\xe2\x80\x93XVII a.; dabartinis istorijos muziejus), gotikin\xc4\x97 Senoji ba\xc5\xbeny\xc4\x8dia (XIII a.), Naujoji ba\xc5\xbeny\xc4\x8dia (XV\xe2\x80\x93XVI a.), \xc5\xa0iaurin\xc4\x97 ir Rytin\xc4\x97 ba\xc5\xbeny\xc4\x8dios (abi i\xc5\xa1 XVII a.)._NEWLINE_Vienas \xc5\xbeinomiausi\xc5\xb3 pramog\xc5\xb3 ta\xc5\xa1k\xc5\xb3 mieste \xe2\x80\x93 Amsterdamo raudon\xc5\xb3j\xc5\xb3 \xc5\xbeibint\xc5\xb3 kvartalas.\n_START_SECTION_\nSportas\n_START_PARAGRAPH_\n1928\xc2\xa0m. mieste vyko IX vasaros olimpin\xc4\x97s \xc5\xbeaidyn\xc4\x97s, 2000\xc2\xa0m. vyko XI Europos futbolo \xc4\x8dempionatas.'